Schengenin säännöstö - Toimeenpanevan komitean päätös, tehty 20 päivänä joulukuuta 1995, Schengenin sopimuksen soveltamisesta tehdyn yleissopimuksen 2 artiklan 2 kohdan soveltamismenettelystä (SCH/Com-ex (95) 20 rev 2)



Virallinen lehti nro L 239 , 22/09/2000 s. 0133 - 0134



TOIMEENPANEVAN KOMITEAN PÄÄTÖS, tehty 20 päivänä joulukuuta 1995, Schengenin sopimuksen soveltamisesta tehdyn yleissopimuksen 2 artiklan 2 kohdan soveltamismenettelystä (SCH/Com-ex (95) 20 rev 2) TOIMEENPANEVA KOMITEA, joka ottaa huomioon Schengenin sopimuksen soveltamisesta tehdyn yleissopimuksen 132 artiklan, ottaa huomioon kyseisen yleissopimuksen 2 artiklan, ON PÄÄTTÄNYT SEURAAVAA: Hyväksytään yleissopimuksen 2 artiklan 2 kohdan soveltamismenettelyä koskeva asiakirja SCH/I (95) 40, rev 6. Kaikkien sopimuspuolten, jotka aikovat käyttää yleissopimuksen 2 artiklan 2 kohdassa annettua poikkeusmääräystä aloittaakseen rajoitetuksi ajaksi uudelleen tarkastukset sisärajoilla, on noudatettava asiakirjassa esitettyjä periaatteita ja menettelyjä. Oostendessa 20 päivänä joulukuuta 1995. Puheenjohtaja Johan vande Lanotte SCHENGENIN SOPIMUKSEN SOVELTAMISESTA TEHDYN YLEISSOPIMUKSEN 2 ARTIKLAN 2 KOHDAN SOVELTAMISMENETTELY SCH/I (95) 40 rev 6 "2 artikla 1. Sisärajat voidaan ylittää kaikkialla ilman henkilöiden tarkastamista. 2. Jos kuitenkin yleinen järjestys tai kansallinen turvallisuus sitä edellyttää, sopimuspuoli voi neuvoteltuaan muiden sopimuspuolten kanssa päättää, että sisärajoilla suoritetaan rajoitetun ajan tilanteen edellyttämiä kansallisia rajatarkastuksia. Jos yleinen järjestys tai kansallinen turvallisuus edellyttää välittömiä toimia, kyseinen sopimuspuoli toteuttaa tarvittavat toimet ja ilmoittaa niistä mahdollisimman pian muille sopimuspuolille." Schengenin soveltamissopimuksessa määrättyjen toimenpiteiden yleisenä tavoitteena on välttyä soveltamasta 2 artiklan 2 kohtaa. Tarkastusten aloittaminen uudelleen on tarkoitettu toteutettavaksi vain poikkeustapauksissa. 1 Menettely neuvoteltaessa ennalta muiden sopimuspuolten kanssa (2 artiklan 2 kohdan 1 virke) Valtio, joka aikoo aloittaa uudelleen tarkastukset sisärajoilla, ilmoittaa asiasta muille valtioille ja antaa niille seuraavat tiedot: a) Suunnitellun toimenpiteen perustelu: niiden tapahtumien kuvaus, jotka vaarantavat yleisen järjestyksen tai kansallisen turvallisuuden. b) Suunnitellun toimenpiteen laajuus: valtio ilmoittaa, onko tarkastukset tarkoitus aloittaa uudelleen kaikilla rajoilla vai yksinomaan joillakin rajaosuuksilla. c) Toimenpiteen ennakoitu kesto: on ilmoitettava, milloin toimenpide (neuvottelun jälkeen) aloitetaan ja mikä olisi sen suunniteltu kesto. d) Neuvottelupyyntö: on ilmoitettava, mihin yksittäisiin toimenpiteisiin pyynnön esittävä valtio odottaa joidenkin tai kaikkien muiden valtioiden ryhtyvän tarkastusten uudelleen aloittamisen välttämiseksi tai - tarkastusten jo uudelleen alettua - sen itsensä toteuttamien toimenpiteiden täydentämiseksi. Päätöstä koskevan ilmoituksen vastaanottajia ovat toimeenpanevan komitean ja keskusryhmän jäsenet sekä pääsihteeristö. Soveltamissopimuksen 131 artiklan 2 kohdan mukaisesti puheenjohtajamaa kutsuu pikaisesti koolle toimeenpanevan komitean kokouksen - mahdollisesti samaan aikaan keskusryhmän kokouksen kanssa - joko täysistuntona tai rajoitetussa kokoonpanossa keskustelujen käymiseksi valtioiden välillä. Erityisen kokouksen pitäminen ei ole tarpeen, jos toimeenpanevan komitean kokous on suunniteltu pidettäväksi lyhyen ajan kuluessa. Tässä tapauksessa kokouksen esityslistaa täydennetään vastaavasti. Jos päätös tarkastusten aloittamisesta uudelleen on neuvotteluvaiheen jälkeen edelleen voimassa, neuvottelupyynnön esittänyt valtio ilmoittaa edellä mainituille henkilöille ajankohdasta, jolloin 2 artiklan 2 kohdan mukaisia toimenpiteitä aletaan soveltaa ja millä ehdoilla se tapahtuu. Neuvottelupyynnön esittäneen valtion rajaviranomaiset ilmoittavat asiasta rajojen yli ulottuvaa poliisiyhteistyötä koskevien sopimusten puitteissa myös asianomaisten valtioiden rajaviranomaisille, jotta paikan päällä mahdollisesti tarvittavien toimien toteuttamista voidaan nopeuttaa. 2 Välitöntä toimintaa koskevan päätöksen yhteydessä noudatettava menettely (Schengenin soveltamissopimuksen 2 artiklan 2 kohdan toinen virke) Jos valtio katsoo, että yleinen järjestys tai kansallinen turvallisuus edellyttää tarkastusten aloittamista uudelleen välittömästi, se ilmoittaa muille valtioille asiasta ja antaa niille edellä 1 kohdassa luetellut tiedot: toimenpiteen perustelu, laajuus ja ennakoitu kesto. Muut 1 kohdan mukaiset perusteet ovat myös voimassa (ilmoitusten vastaanottajat, kahdenväliset neuvottelut jne.). Valtio ilmoittaa, pyytääkö se muilta valtioilta tukitoimia. Olosuhteet huomioon ottaen pidetään toimeenpanevan komitean kokous mahdollisimman pian päätöstä koskevan ilmoituksen saamisen jälkeen. 3 Menettely toimenpiteen keston pidentämiseksi tai normaalitilan palauttamiseksi Valtio, joka on soveltanut 2 artiklan 2 kohdan mukaista menettelyä, vahvistaa tarkastusten lopettamispäivän ja esittää tuolloin tai pian sen jälkeen päätöksen täytäntöönpanoa koskevan kertomuksen. Jos valtio kuitenkin katsoo, että alkuperäisen päätöksen mukaisen toimenpiteen kestoa on pidennettävä, se ilmoittaa tätä koskevasta päätöksestä edellä 1 tai 2 kohdassa esitettyä menettelyä noudattaen.